Ρεβύθια σούπα (βίντεο)
Η κλασική σούπα με ρεβύθια, γίνεται πεντανόστιμη και υπέροχα μελωμένη με τις συμβουλές της Νένας Ισμυρνόγλου. Την απολαμβάνουμε με ζεστό χωριάτικο ψωμί και λίγο γιαούρτι, κατίκι ή τσαλαφούτι.
300 γρ. ρεβύθια, μουλιασμένα σε νερό αποβραδίς, 1 φύλλο δάφνης, 2 ξερά κρεμμύδια ψιλοκομμένα, 1 καρότο, καθαρισμένο και ολόκληρο, 2 κουτ. γλυκού δεντρολίβανο, ξερό, καλά κοπανισμένο, ξύσμα από 1 λεμόνι, 60 ml χυμός λεμονιού, 120 ml ελαιόλαδο, χοντρό θαλασσινό αλάτι, φρεσκοτριμμένο πιπέρι
Στραγγίζουμε τα ρεβύθια και τα βάζουμε σε μια βαθιά κατσαρόλα μαζί με τη δάφνη και 2 λίτρα νερό. Βράζουμε σε δυνατή φωτιά για περίπου 10 λεπτά, ξαφρίζοντας όσο χρειάζεται.Ρίχνουμε τα κρεμμύδια, το καρότο, το μισό ελαιόλαδο και χαμηλώνουμε τη φωτιά. Σκεπάζουμε με το καπάκι και σιγομαγειρεύουμε για περίπου 1 ώρα και 30 λεπτά, μέχρι να μαλακώσουν.Προσθέτουμε αλατοπίπερο, το δεντρολίβανο, ανακατεύουμε  και αποσύρουμε από τη φωτιά.  Παίρνουμε μία κουτάλα ρεβύθια από την κατσαρόλα και την αδειάζουμε στον πολυκόφτη. Προσθέτουμε το καρότο από την κατσαρόλα, τον χυμό και το ξύσμα λεμονιού, το υπόλοιπο ελαιόλαδο και τα χτυπάμε μέχρι να ομογενοποιηθούν.Ρίχνουμε το μείγμα στην κατσαρόλα,ανακατεύουμε και σερβίρουμε. Αν θέλουμε σερβίρουμε μαζί με 1 κουτ. σούπας γιαούρτι, ή κατίκι ή τσαλαφούτι. 
Όσπρια,Ρεβύθια,Vegan,Νηστίσιμα,Χορτοφαγικά,Χωρίς γαλακτοκομικά,Χωρίς γλουτένη